钦定古今图书集成/明伦汇编/宫闱典/第084卷 > 新安公主 下嫁王献之
## 钦定古今图书集成/明伦汇编/宫闱典/第084卷 > 新安公主 下嫁王献之

按《晋书王羲之传》：“羲之子献之，字子敬。少有盛名，而
高迈不羁，虽闲居终日，容止不怠，风流为一时之冠。
年数岁，尝观门生樗蒱曰：‘南风不竞’。门生曰：‘此郎亦
管中窥豹，时见一斑’。献之怒曰：‘远惭荀奉倩，近愧刘
真长’。遂拂衣而去。尝与兄徽之、操之俱诣谢安，二兄
多言俗事，献之寒温而已。既出，客问安王氏兄弟优”
劣，安曰：“小者佳。”客问其故，安曰：“吉人之辞寡，以其少
言，故知之。”尝与徽之共在一室，忽然火发，徽之遽走
取履献之，神色恬然，徐呼左右扶出。夜卧斋中，而有
偷人入其室，盗物都尽。献之徐曰：“偷儿青毡，我家旧
物，可特置之。”群偷惊走。工草隶，善丹青，七八岁时学
书，羲之密从后掣其笔不得，叹曰：“此儿后当复有大
名。”尝书壁为方丈大字，羲之甚以为能，观者数百人。
桓温尝使书扇，笔误落，因画作乌駮㹀牛，甚妙。起家
州主簿，秘书郎，转丞。以选尚新安公主。尝经吴郡，闻
顾辟彊有名园，先不相识，乘平肩舆径入。时辟彊方
集宾友而献之，游历既毕，傍若无人。辟彊勃然数之
曰：“傲主人，非礼也；以贵骄士，非道也。失是二者，不足
齿之伧耳。”便驱出门。献之傲如也，不以屑意。谢安甚
钦爱之，请为长史。安进号卫将军，复为长史。太元中，
新起太极殿，安欲使献之题榜，以为万代宝，而难言
之。试谓曰：“魏时《陵云殿》榜未题，而匠者误订之，不可
下。”乃使韦仲将悬橙书之，比讫，须鬓尽白，裁馀气息。
还语子弟，宜绝此法。献之揣知其旨，正色曰：“仲将，魏
之大臣，宁有此事！使其若此，有以知魏德之不长。”安
遂不之逼。安又问曰：“君书何如君家尊？”答曰：“故当不
同。”安曰：“外论不尔。”答曰：“人那得知。”寻除建威将军、吴
兴太守，征拜中书令。及安薨，赠礼有同异之议，惟献
之与徐邈共明安之忠勋。献之乃上疏曰：“故太傅臣
安，少振元风，道誉洋溢，弱冠遐栖，则契齐箕、皓，应运
释褐，而王猷允塞。及至载宣威灵，彊猾消殄，功勋既
融，投韨高让。且服事先帝，眷隆布衣。陛下践阼，阳秋
尚富，尽心竭智，以辅圣明。考其潜跃始终，事情缱绻，
实大晋之隽辅，义笃于曩臣矣。伏惟陛下留心宗臣，
澄神于省察。”孝武帝遂加安殊礼。未几，献之遇疾，家
人为上章，道家法应首过，问其有何得失，对曰：“不觉
馀事，惟忆与郄家离婚。”献之前妻，郄昙女也。俄而卒
于官。安僖皇后立，以后父追赠侍中、特进、光禄大夫、
太宰，谥曰宪。无子，以兄子静之嗣，位至义兴太守。时
议者以为羲之草隶，江左中朝莫有及者。献之骨力
远不及父，而颇有媚趣。桓元雅爱其父子书，各为一
袠，置左右以翫之。